b'\n_START_ARTICLE_\nTurbina\n_START_PARAGRAPH_\nTurbina\', iz gr\xc5\xa1ke besede \xcf\x84\xcf\x8d\xcf\x81\xce\xb2\xce\xb7, tyrb\xc4\x93, ("turbulenca"), je rotirajo\xc4\x8da mehanska naprava, ki pretvori energijo toka delovnega medija v mehansko delo. Delovni medij je lahko fluid ali plin. Energija je potencialna ali/in kineti\xc4\x8dna. Turbina ima vsaj en rotirajo\xc4\x8di del - rotor, na katerega vpliva premikajo\xc4\x8di tok in ga vrti. Prve turbine so bili mlini na veter in vodna gnana kolesa, najve\xc4\x8dkrat za pogon \xc5\xbeag ali mlinov._NEWLINE_Besedo "turbina" je uveljavil francoski rudarski in\xc5\xbeenir Claude Burdin iz latinske besede turbo (vrtinec). Njegov \xc5\xa1tudent Benoit Fourneyron je zgradil prvo prakti\xc4\x8dno vodno turbino._NEWLINE_Plinske, parne in vodne turbine imajo po navadi ohi\xc5\xa1je, ki zadr\xc5\xbeuje in kontrolira delovni medij. Parno turbino naj bi izumila dva in\xc5\xbeenirja: britanski Sir Charles Parsons (1854\xe2\x80\x931931) reakcijsko turbino in \xc5\xa1vedski in\xc5\xbeenir Gustaf de Laval (1845\xe2\x80\x931913) impulzno turbino. Moderne parne turbine so najve\xc4\x8dkrat kombinacija reakcijske in impulzne turbine.\n_START_SECTION_\nTeorija delovanja\n_START_PARAGRAPH_\nDelovni medij (fluid ali plin) ima potencialno (tla\xc4\x8dno) in kineti\xc4\x8dno energijo. Fluid je lahko stisljiv ali nestisljiv. Obstaja ve\xc4\x8d na\xc4\x8dinov za pretvorbo te energije:_NEWLINE_Impulzne turbine spremenijo smer toka visokohitrostnega fluida ali plina. Ta impulz vrti turbino in tok zapusti turbino z manj\xc5\xa1o kineti\xc4\x8dno energijo. Na rotirajo\xc4\x8dih lopaticah turbine ni spremembe tlaka fluida ali plina, ves padec tlaka se zgodi na stacionarnih lopaticah. Preden tok dose\xc5\xbee turbino, se v \xc5\xa1obah tla\xc4\x8dna (potencialna) energija fluida spremeni v kineti\xc4\x8dno energijo (hitrostno). Ta koncept uporabljajo Peltonove in de Lavalove turbine. Te turbine ne potrebujejo tla\xc4\x8dnega ohi\xc5\xa1ja okoli rotorja, ker se ves tlak spremeni v statorju - \xc5\xa1obah. Transfer energije impulznih turbin opisuje drugi Newtonov zakon._NEWLINE_Reakcijske turbine pri slednjih se spremeni tlak fluida ali plina ko se premika skozi lopatice rotorjev. Pri teh turbinah je potrebno ohi\xc5\xa1je, ki zadr\xc5\xbeuje delovni medij, ali pa mora biti turbina v celoti "potopljena" v delovni medij kot je npr. vetrna turbina. Ohi\xc5\xa1je zadr\xc5\xbeuje in kontrolira tok fluida ali plina. Ta na\xc4\x8din uporabljajo Francisove in ve\xc4\x8dina parnih turbin. Za stisljive delovne medije - pline je po navadi potrebno ve\xc4\x8d stopenj za efektivno pretvarjanje energije ekspandiajo\xc4\x8dega plina. Transfer energije reakcijskih turbin opisuje Tretji Newtonov zakon.'